CELEX: 
Language: fi
Date: 2017-09-29 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetuksen (EU) 2016/1011 täydentämisestä asetuksen 3 artiklan 1 kohdassa säädettyjen määritelmien teknisten seikkojen täsmentämiseksi

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä annetussa asetuksessa (EU) 2016/1011, jäljempänä ’vertailuarvoasetus’, säädetään yhteisestä kehyksestä, jolla varmistetaan rahoitusvälineiden, rahoitussopimusten tai sijoitusrahastojen yhteydessä käytettävien vertailuarvojen tarkkuus ja koskemattomuus Euroopan unionissa. Näin asetuksella pyritään edistämään sisämarkkinoiden toimintaa ja saavuttamaan korkeatasoinen kuluttajan- ja sijoittajansuoja.
            
            
               Tämä delegoitu asetus perustuu vertailuarvoasetuksessa säädettyyn ehdolliseen valtuutukseen. Toissijaisuuskysymystä on käsitelty vertailuarvoasetusta koskevassa vaikutustenarvioinnissa.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Komissio valtuutti Euroopan arvopaperimarkkinaviranomaisen (EAMV) antamaan sille teknisen lausunnon mahdollisista vertailuarvoasetusta koskevista delegoiduista säädöksistä. EAMV antoi kyseisen lausunnon komissiolle 10. marraskuuta 2016. Valmistellessaan teknistä lausuntoaan EAMV järjesti kaksi julkista kuulemista – ensimmäisen helmi-maaliskuussa 2016 (51 julkaistua vastausta
                  1
               ) ja toisen kesäkuussa 2016 (33 julkaistua vastausta
                  2
               ). Se järjesti myös avoimen kuulemisen 29. helmikuuta 2016. Komissio osallistui lausuntoa ja avointa kuulemista valmistelevan EAMV:n työryhmän kokouksiin ja otti julkiseen kuulemiseen saadut vastaukset huomioon delegoitua asetusta laatiessaan. 
            
            
               Monet teknisen lausunnon luonnoksesta järjestettyyn julkiseen kuulemiseen vastanneet ilmaisivat huolensa erityisestä viittauksesta siihen, milloin luku ”asetetaan julkisesti saataville”. Suurin osa huomautuksista kohdistui kyseessä olevan luvun tarkoitettuihin vastaanottajiin. Oltiin huolestuneita siitä, että ehdotettu sanamuoto ”suuri tai mahdollisesti määrittelemätön määrä vastaanottajia” olisi liian epämääräinen, jotta sitä voisi tulkita johdonmukaisesti. Eräät pitivät tätä erittäin laajana määritelmänä, ja toiset arvelivat, että tästä voisi muodostua sääntelyyn suuria aukkoja. Näiden epävarmuustekijöiden vuoksi monet vastaajat vaativat safe harbour -järjestelyjä, kun taas toiset puolsivat laajaa määritelmää kaikkien sijoittajien suojaamisen varmistamiseksi. Palautteen perusteella EAMV poisti viittauksen ”suureen määrään” vastaanottajia. Lisäksi EAMV totesi, että saataville asettaminen voisi tapahtua myös indeksin käytön seurauksena, sillä tästä seuraisi, että muilla osapuolilla tai sijoittajilla olisi suora pääsy varsinaisiin indeksilukuihin eikä pelkästään rahoitusvälineiden, rahoitussopimusten tai sijoitusrahastojen yhteydessä käytettävän indeksin nimeen.
            
            
               Valtaosa vastaajista oli samaa mieltä ”vertailuarvon määrittämisen järjestelyjen hallinnoimisen” määritelmästä, mutta ”vertailuarvon tarjonnan”, johon hallinnoiminen kuuluu osana, määritelmän ja merkityksen ja hallinnoijana toimimisen määritelmän ja merkityksen välillä vaikutti olevan huomattavaa sekaannusta; hallinnoijana toimimisessa keskeistä ei ole vertailuarvon tarjonta sinänsä vaan määräysvalta vertailuarvon tarjontaan. 
            
            
               Lisäksi EAMV pyysi näkemyksiä kolmannesta määritelmästä eli käsitteestä ”rahoitusvälineen liikkeeseen lasku”, joka on osa ”vertailuarvon käytön” määritelmää. Vastaajat olivat yleisesti yhtä mieltä ehdotetusta määritelmästä. Koska ehdotetussa määritelmässä ja EAMV:n teknisessä lausunnossa kuitenkin vain yhdistettiin muissa EU:n säädöksissä olevia määritelmiä eivätkä vastaajat pyytäneet kuulemisissa lisäselvityksiä, päätettiin, ettei olisi tarkoituksenmukaista, oikeasuhteista eikä hyödyllistä sisällyttää tätä määritelmää kyseiseen asetukseen.
            
            
               Komissio järjesti puolestaan vuonna 2016 ja vuoden 2017 ensimmäisellä neljänneksellä kahdenvälisiä kokouksia eri sidosryhmien kanssa keskustellakseen delegoiduista säädöksistä.  Se järjesti myös kaksi asiaa käsittelevän asiantuntijaryhmän kokousta, joissa valtiovarainministeriöiden ja jäsenvaltioiden valvontaviranomaisten asiantuntijat sekä tarkkailijat Euroopan parlamentista ja EAMV:stä keskustelivat delegoiduista toimenpiteistä. 
            
            
               Yleisöä pyydettiin antamaan palautetta komission delegoidun asetuksen luonnoksesta komission sisäisen lausuntokierroksen jälkeen. Tämä tapahtui 22. kesäkuuta 2017 ja 20. heinäkuuta 2017 välisenä aikana. Kolmessa kahdeksasta saadusta vastauksesta oltiin tyytyväisiä tekstiin ilman mitään huomautuksia. Yksi vastaaja ehdotti, että kaikki osapuolet, jotka ovat sopimussuhteessa indeksin tarjoajan kanssa, jätetään ”julkisesti saataville asettamisen” määritelmän ulkopuolelle. Koska tämä menisi osin päällekkäin nykyisen luonnoksen kanssa, katsottiin sen aiheuttavan ennemminkin sekaannusta kuin selventävän asiaa. Ehdotus, jonka mukaan lukujen yksityisasiakkaille saataville asettaminen ainoastaan omissa kaupankäyntijärjestelmissä käyttöä varten suljettaisiin pois määritelmästä, olisi vastoin ’julkisen’ alkuperäistä merkitystä. Lisäksi olisi mahdotonta valvoa, miten yksityis- tai muut asiakkaat mahdollisesti myöhemmin käyttävät lukua. Ehdotettua sääntelyvelvoitteiden vuoksi julkaisemisen sulkemista pois ”julkisesti saataville asettamisen” määritelmästä ei pidetty aiheellisena, koska tällainen julkaiseminen täyttäisi jo vertailuarvoasetuksen asiaa koskevan edellytyksen. Muita huomautuksia, jotka koskivat keskusvastapuolia ja viite- tai selvityshintoja, ei otettu huomioon, sillä nämä seikat on tarkoituksenmukaista selventää EAMV:n laatimien kysymysten ja vastausten tai suuntaviivojen muodossa. Johdanto-osan 4 kappaleeseen ehdotettu pieni selvennys otettiin huomioon.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Jäljempänä olevissa 1 ja 2 artiklassa täsmennetään vertailuarvoasetuksessa säädettyjen määritelmien seuraavia kahta teknistä seikkaa: julkisesti saatavilla oleminen ja järjestelyt, joilla vertailuarvo määritetään. 
            
            
               KOMISSION DELEGOITU ASETUS (EU) …/…,
            
            
               annettu 29.9.2017,
            
            
               Euroopan parlamentin ja neuvoston asetuksen (EU) 2016/1011 täydentämisestä asetuksen 3 artiklan 1 kohdassa säädettyjen määritelmien teknisten seikkojen täsmentämiseksi
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
         
         
            
               ottaa huomioon rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä ja direktiivien 2008/48/EY ja 2014/17/EU sekä asetuksen (EU) N:o 596/2014 muuttamisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1011
                  3
                ja erityisesti sen 3 artiklan 2 kohdan,
            
            
               sekä katsoo seuraavaa:
            
            
               (1)Asetuksen (EU) 2016/1011 mukaan luku on julkistettava tai sen on oltava julkisesti saatavilla, jotta sitä voidaan pitää ’indeksinä’. Indeksin määritelmä on puolestaan asetuksessa (EU) 2016/1011 tarkoitetun vertailuarvon määritelmän perusta.
            
            
               (2)Jotta vältetään toimijalle suotuisimman sääntelyn hyväksikäyttö yli unionin eri lainkäyttöalueiden, on tarpeen täsmentää, missä tilanteissa luvun katsotaan olevan asetettu julkisesti saataville. 
            
            
               (3)Yhteisön, jossa luvun tarjoaja toimii, ei pitäisi katsoa muodostavan asetuksessa (EU) 2016/1011 julkista yleisöä, sillä muutoin ”saataville antamisen” ja ”julkisesti saataville asettamisen” välillä ei olisi mitään eroa.  Samoista syistä julkiseksi yleisöksi ei pitäisi katsoa myöskään suppeasti määriteltyä vastaanottajajoukkoa.
            
            
               (4)Luvun olisi katsottava olevan asetettu julkisesti saataville, jos laajalla henkilöjoukolla on siihen pääsy suoraan tai välillisesti. Välillisestä pääsystä olisi kyse, kun käytetään vertailuarvoa, joka tarjoaa käyttäjälle pääsyn viittauksena käytettyyn lukuun. 
            
            
               (5)Luvun saataville antaminen voi tapahtua eri muodoissa samanaikaisesti tai jälkeenpäin joko luvun tarjoajan kautta tai siten, että joku ensisijaisista vastaanottajista luovuttaa luvun eteenpäin. 
            
            
               (6)Sen varmistamiseksi, että ’vertailuarvon tarjonnan’ määritelmää sovelletaan yhdenmukaisesti, on aiheellista täsmentää, että kyseisen asetuksen 3 artiklan 1 kohdan 5 alakohdan a alakohdassa tarkoitettuun vertailuarvon määrittämisen järjestelyjen hallinnoimiseen sisältyvät vertailuarvojen tarjoamisen jatkuva hallinnointi sekä menetelmien määrittäminen, mukauttaminen ja jatkuva ylläpito,
            
            
               ON HYVÄKSYNYT TÄMÄN ASETUKSEN:
            
            
               1 artikla
                  Julkisesti saataville asettaminen
            
            
               1.Luvun on katsottava olevan asetettu asetuksen (EU) 2016/1011 mukaisesti julkisesti saataville, jos lukuun on annettu pääsy mahdollisesti määrittelemättömälle määrälle oikeushenkilöitä tai luonnollisia henkilöitä, jotka ovat muita kuin indeksin tarjoaja tai muita kuin määritelty määrä vastaanottajia, jotka ovat sidoksissa tai etuyhteydessä indeksin tarjoajaan. 
            
            
               2.Luku on asetettu julkisesti saataville, jos mainituilla henkilöillä on siihen pääsy joko suoraan tai välillisesti muun muassa sen seurauksena, että yksi tai useampi valvottu yhteisö käyttää sitä viitteenä liikkeeseen laskemassaan rahoitusvälineessä taikka määrittääkseen rahoitusvälineen tai rahoitussopimuksen nojalla maksettavan määrän tai mitatakseen sijoitusrahaston arvonkehitystä tai tarjotakseen lainakoron, joka on laskettu lisäämällä lukuun jokin marginaali. 
            
            
               3.Pääsy voi tapahtua käyttäen erilaisia viestimiä ja menettelytapoja, jotka tarjoaja määrittelee tai joista sovitaan tarjoajan ja vastaanottajien välillä, ilmaiseksi tai maksua vastaan, ja näitä voivat olla esimerkiksi puhelin, tiedonsiirtokäytäntö, internet, tiedon avoin saatavuus, uutiset, viestimet, kyseiseen lukuun viittaavat rahoitusvälineet, rahoitussopimukset tai sijoitusrahastot taikka käyttäjille tehty pyyntö.
            
            
               2 artikla
                  Vertailuarvon määrittämisen järjestelyjen hallinnoiminen
            
            
               Vertailuarvon määrittämisen järjestelyjen hallinnoimiseen kuuluvat asetusta (EU) 2016/1011 sovellettaessa molemmat seuraavista:
            
            
               a)vertailuarvon määrittämisprosessiin osallistuvien tarjoajan rakenteiden ja sen henkilöstön jatkuva hallinnointi; 
            
            
               b)vertailuarvon määrittämiseen tarkoitettujen erityisten menetelmien määrittäminen, mukauttaminen ja jatkuva ylläpito.
            
            
               3 artikla
                  Voimaantulo
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
         
         
            
               Tehty Brysselissä 29.9.2017.
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  EUVL L 171, 29.6.2016, s. 1.